

בס"ד


בס"ד

פרשת וזאת הברכה, תשפ"ב, מספר 1437

**"לִבַּבְתִּנִי אֲחֹתִי כַלָּה... בְּאַחַד עֲנָק מִצַּוְּרֹנָיִךְ" (שה"ש ד:ט)**

**יונה בר-מעוז**

בברכות שמברך משה לפני מותו (דב' ל"ג), בדומה לברכות יעקב לפני מותו (בר' מ"ט), יש התייחסות לכלל שבטי ישראל, וניתן ביטוי לאיכות המיוחדת של כל אחד מהם,[[1]](#footnote-1) אך אין שוויון במידת הברכה. שכן, יש מי שהוקדש לו רק פסוק אחד, יש מי שהוקדשו לו שניים, שלושה, ארבעה ואפילו חמישה פסוקים, ויש שנשתלבו ברכותיהם בין אם בפסוק אחד או בשניים. בנוסף, אין שוויון בדרך שבה ברכה אחת מחוברת לרעותה; מיעוטם של פסוקי הברכות של שני שבטים צמודים זה לזה, אך יש שמפרידה בין שבט לשבט פרשה סגורה, ויש שמפרידה ביניהם פרשה פתוחה. בדרך זו משתרשרות הברכות כמין מחרוזת, שבה משולבות אבני יקר שונות בגדלים שונים ובמרווחים לא זהים, וזהו מקור השם של מאמר זה, כי כנסת ישראל מתקשטת בריבוי ובגיוון חלקיה, ככלה בתכשיטיה. הציור להלן נותן ביטוי גראפי לרוב ההבדלים האלה:



מקראה:  = פתיחה[[2]](#footnote-2) או סיום לברכות.  = פסוק של ברכה.  = פרשה סגורה.  = פרשה פתוחה.[[3]](#footnote-3)

קיימים הבדלים רבים בין ברכות משה לברכות יעקב בעניין המידה, הסדר והשרשור, ונסב את תשומת לב הקוראים רק לחלק מהתופעות. דבר אחד משותף לברכות משה ולברכות יעקב והוא, שהמבורך הראשון והמבורך האחרון קשורים לפסוקי הפתיחה ולפסוקי הסיום בלי כל הפרדה של פרשה פתוחה או סגורה. בברכות יעקב חוסר ההפרדה הזה אינו מפריע מבחינה פרשנית, כי הניסוח השירי של הברכות שונה מן הפרוזה העוטפת אותן משני צידיהן. גם התוכן השונה מובחן מאד, כי לפני הברכה לראובן יש הצגת המברך, ולאחר הברכה לבנימין יש סיכום העניין ומעבר אל ההוראות של יעקב לבניו ותיאור מותו. לא כן בברכות משה, שבהן עובר משה באותו רובד לשוני שירי משבחי הא-ל במתן תורה לאיחול לראובן בהתחלה, ומברכת אשר לשבחי הא-ל בעזר לישראל בסוף. אי-הבהירות הזאת נפתרה בדרכים שונות על ידי הפרשנים.

נציע עתה משמעות לעובדה שאין הפרש של פרשה פתוחה או סגורה בשני קצות השרשרת של השבטים. בברכת יעקב, הברכה מאשרת שכל שנים עשר בניו ראויים להיות ממשיכי דרכו, ולא נידח ממנו נידח, כפי שאירע לבני אברהם ויצחק, ולכן השרשרת מחוברת בהידוק אל אישיות יעקב. לפני ברכת ראובן נאמר: "הִקָּבְצוּ וְשִׁמְעוּ בְּנֵי יַעֲקֹב וְשִׁמְעוּ אֶל יִשְׂרָאֵל אֲבִיכֶם" (בר' מט:ב), ולאחר ברכת בנימין סוכם: "כָּל אֵלֶּה שִׁבְטֵי יִשְׂרָאֵל שְׁנֵים עָשָׂר וְזֹאת אֲשֶׁר דִּבֶּר לָהֶם אֲבִיהֶם וַיְבָרֶךְ אוֹתָם אִישׁ אֲשֶׁר כְּבִרְכָתוֹ בֵּרַךְ אֹתָם" (שם:כח).

בברכת משה התעלו כל שבטי ישראל, למרות הנפילות במדבר, להיות עם ה', ולכן השרשרת מחוברת בהידוק אל מלכות ה' עליהם, והדבר נרמז בכינוי ייחודי לישראל: "יְשֻׁרוּן". לפני הברכה לראובן: "וַיְהִי בִישֻׁרוּן מֶלֶךְ בְּהִתְאַסֵּף רָאשֵׁי עָם יַחַד שִׁבְטֵי יִשְׂרָאֵל" (דב' לג:ה), ולאחר הברכה לאשר: "אֵין כָּאֵל יְשֻׁרוּן רֹכֵב שָׁמַיִם בְּעֶזְרֶךָ וּבְגַאֲוָתוֹ שְׁחָקִים" (שם:כו). הנביא ישעיהו (מד:ב) מדגים לנו את ייחודו של חיבור כינוי זה לה': "כֹּה אָמַר ה' עֹשֶׂךָ וְיֹצֶרְךָ מִבֶּטֶן יַעְזְרֶךָּ אַל תִּירָא עַבְדִּי יַעֲקֹב וִישֻׁרוּן בָּחַרְתִּי בוֹ."

גם אצל משה וגם אצל יעקב יש ברכה שמאחדת שניים, היינו שבברכה אחת נכללים שני שבטים. אבל סיבת האחדות של ברכת יעקב לשמעון ולוי ברורה, הם ננזפים בצדק יחד, בשל מעשה שנעשה בשותפות, ובשל כך יהיה גורלם בעתיד דומה (בר' מט:ה-ז). לעומת זאת לא ברורה הברכה העמומה של משה, שבה נכרכו זבולון ויששכר זה בזה; לא סיבת הכריכה, לא סיבת הפנייה לאחד מהם, ודווקא לצעיר, והשאלה היא אם פרטי הברכה נוגעים לשניהם או מתחלקים ביניהם: "וְלִזְבוּלֻן אָמַר שְׂמַח זְבוּלֻן בְּצֵאתֶךָ וְיִשָּׂשכָר בְּאֹהָלֶיךָ. עַמִּים הַר יִקְרָאוּ שָׁם יִזְבְּחוּ זִבְחֵי צֶדֶק כִּי שֶׁפַע יַמִּים יִינָקוּ וּשְׂפֻנֵי טְמוּנֵי חוֹל" (דב' לג:יח-יט). אי-הבהירות הכוללת הזאת לא נפתרה על ידי פרשני פשט כר' אברהם אבן עזרא ור' יוסף בכור שור, אך חז"ל פתרו אותה בהוספת מידע על השותפות ביניהם (בר"ר צט, ט), ורש"י פתר בעקבותיהם את הקשיים השונים.

תופעה מיוחדת לברכות משה הוא צירוף של שתי ברכות מובחנות זו מזו של שני שבטים כשהן מופיעות ביחידה אחת, ואין ביניהן רווח של פרשה פתוחה או סגורה. כך נצמדה ברכת דן לברכת נפתלי (דב' לג:כב-כג). נראה שצירוף דן לנפתלי מבטא את איחודם בנחלה בסופו של תהליך ארוך, כאשר שבט דן נדד מלחץ הפלישתים צפונה (שו' י"ח), והתיישב ברזרבות קרקעיות לא מנוצלות של אחיו מאימו, בלהה. הקרבה המשפחתית הקלה על ההתיישבות, ואכן אין עדות בכתובים לסכסוכי גבולות, כיאה לאחים אוהבים.

שאלה אחרונה שנדון בה היא מתי מופיעה פרשה פתוחה לפני ברכת שבט. נזכיר את ההסבר שנתנו חז"ל לעצם התופעה של הפרשיות: "וכי מה היו הפסקות משמשות? ליתן ריווח למשה להתבונן בין פרשה לפרשה ובין ענין לענין" (ספרא, ויקרא דבורא דנדבה, א,ט). בעקבותיהם נאמר, שפרשה סגורה מאפשרת עיון קל, ואילו פרשה פתוחה קוראת לעיון מעמיק.

בברכת משה, רק לפני הברכה ללוי יש פרשה פתוחה, כי מעמדו של לוי לעניין הנחלה בארץ היה בעייתי ונבדק לעומק. כיוון שיעקב אמר על שמעון ולוי: "אֲחַלְּקֵם בְּיַעֲקֹב וַאֲפִיצֵם בְּיִשְׂרָאֵל" (בר' מט:ז), לא זכה לוי בנחלה, אך בגלל דבקותו בה' בחטא העגל, נמצא ראוי לברכה ממרום, ומאז ה' הוא נחלתו.

בברכות יעקב, לפני כל ברכה לאחד מבני לאה יש פרשה פתוחה, ובכך הם זוכים לברכה מתוך התבוננות מעמיקה בעניינם ולא כלאחר יד. כיוון שיעקב לא בחר בלאה והיא נישאה לו במרמה, יעקב מבהיר בברכותיו כי כל בניה טהורים ורצויים, ואין בהם פגם.[[4]](#footnote-4)

הדבר המפתיע בברכות יעקב הוא, שגם לפני הברכה לבנימין יש פרשה פתוחה, וכשמתבוננים בתוכן הברכה, לא ניכרת כל סיבה מדוע צריך היה יעקב להעמיק ראות כדי לאחל לבנימין ניצחון על אויבים ואכילת שללם כמו זאב טורף (פס' כז). רק תרגום אונקלוס מבהיר מה הוא הנמשל העמוק של המשל הפשטני: "בִּנְיָמִין בְּאַרְעֵיהּ תִּשְׁרֵי שְׁכִנְתָּא וּבְאַחֲסַנְתֵּיהּ יִתְבְּנֵי מַקְדְּשָׁא בְּצַפְרָא וּבְפַנְיָא יְהוֹן מְקָרְבִין כַּהֲנַיָּא קָרְבָּנָא וּבְעִדַּן רַמְשָׁא יְהוֹן מְפַלְּגִין מוֹתַר חוּלְקְהוֹן מִשְּׁאַר קָדְשַׁיָּא" – הברכה היא שהמקדש, אוכל הקורבנות, יהיה בחלקו של בנימין.

ייעודו זה של בנימין, שרק נרמז כאן, יקבל ביטוי ברור יותר בברכת משה: "לְבִנְיָמִן אָמַר יְדִיד ה' יִשְׁכֹּן לָבֶטַח עָלָיו חֹפֵף עָלָיו כָּל הַיּוֹם וּבֵין כְּתֵפָיו שָׁכֵן" (דב' לג:יב). גם חריגה תחבירית בברכת בנימין אצל משה תקשר אותה לברכתו אצל יעקב, בחינת רמז: מה שאמור בזה, תן בזה. החריגה התחבירית היא שברכות השבטים אצל משה נקשרות זו לזו בעזרת ו"ו החיבור: "וזאת ליהודה", "וללוי", "וליוסף", "ולזבולן", "ולגד", "ולדן", "ולנפתלי", "ולאשר", ורק בבנימין אין ו"ו, "לבנימן", באותה דרך שבה נקט יעקב בברכותיו לכל המבורכים.

נראה שיעקב האב לא קשר את שמות בניו זה לזה, כאומר: כל אחד ואחד מהם הוא יהלום בזכות עצמו, וערכו אינו תלוי בערך שיבוצו במחרוזת הַיְּקָר. ומשה "אִישׁ הָאֱ-לֹהִים" (דב' לג:א) אכן אישר את איכותם, אך ראה הכרח להדק את אחיזתם זה בזה ולחזק את המחרוזת, בהיותם עתה עם רב-שבטי. בו בזמן אישר שיש לב אחד לעם הזה, אמונתו בא-ל אחד, והוא פועם במקדש האחד ששוכן בנחלת בנימין.

**דף שבועי, גיליון 1437, וזאת הברכה, תשפ"ב**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: [dafshv@mail.biu.ac.il](mailto:dafshv@mail.biu.ac.il)

ניתן לפנות לכתובת זו ולקבל את הדף מדי שבוע בדוא"ל.

https://www.peacerun.org/static/media/uploads/global/frontpageimages/facebook.png [הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. \*והיונה בר-מעוז לימדה במחלקה לתנ"ך ובמחלקה ללימודי יסוד ביהדות. היא עובדת בכירה במפעל "מקראות גדולות הכתר", שם היא עוסקת בהתקנת פירושי המפרשים.

   \*\*מלעילוי נשמת אחותי שולמית בן ארי, במלאות שנה להלקחה לגנזי מרומים. מנוחתה עדן גן.

   פרט לשמעון בברכת משה, שרק נזכר ברמז במילים: "שְׁמַע ה' קוֹל יְהוּדָה" (דב' לג:ז), ולא נוכל לדון כאן בפרשנות הענפה לנושא זה. [↑](#footnote-ref-1)
2. בברכת יעקב המשולש הפותח קטן כי יש רק 2 פסוקי פתיחה. [↑](#footnote-ref-2)
3. הביטוי בפסוקים וסדר המבורכים: ברכת משה: 5 פתיחה 1 ראובן- 1 יהודה- 4 לוי- 1 בנימין- 5 יוסף- 2 זבולון ונפתלי- 2 גד- 1 דן- 1 נפתלי- 1 אשר 5/4 סיום. במאמר מוסבר מדוע לא הוכרע מספר פסוקי הסיום בברכת משה.

   ברכת יעקב: 2 פתיחה 2 ראובן- 3 שמעון ולוי- 5 יהודה- 1 זבולון- 2 יששכר- 3 דן- 1 גד- 1 נפתלי- 1 אשר- 5 יוסף- 1 בנימין 5 סיום. צביעת אבן כל שבט בצבע המיוחד לו, כפי שהיה בחושן, הייתה מבליטה את יפי שתי המחרוזות ואת השוני ביניהן. [↑](#footnote-ref-3)
4. הנזכיר את פירוש ר' חיים בן עטר לבר' מט:ג, שכאשר יעקב בא על לאה בעודנו חושב שזו רחל, נוצר פגם בנשמתו של ראובן, ולכן נתגלגל חטא בלהה לידו. [↑](#footnote-ref-4)